Haaie 'was nie akkuraat genoeg' | Netwerk24
Deur Cobus Claassen 25 Oktober 2020 13:12
Dylan Richardson, haker van die Haaie, druk Saterdag op Loftus Versfeld die besoekers se enigste drie teen die Bulle. Foto: Gallo Images
Everitt sou nieteenstaande 'n bekommerde man gewees het toe hy Saterdagaand – nadat die Bulle sy span met 41-14 afgestof het – op die bus geklim het by Loftus Versfeld.
Hoewel die Haaie sterk geskrum het aan die begin en die jong haker Dylan Richardson die Bulle gepla het by die afbreekpunte, was dit van korte duur.
Die besoekers het later geen antwoord vir die Bulle se fisieke spel gehad nie en het vier drieë ná rustyd deurgelaat.
Ook is dit ooglopend dat Everitt nie genoeg diepte in die agttal het nie.
Toe die Springbok-stut Thomas du Toit die veld in die eerste helfte met 'n kuitbesering verlaat het, het die Bulle se oorheersing gestalte gekry.
"Dit was 'n groot slag om Thomas te verloor, veral wanneer jy op Loftus teen 'n enorme Bulle-pak speel.
"Dit is duidelik ons sal hard aan ons vaste fasette moet werk."
Richardson, wat vanjaar die oorgang van flank na haker maak, was bedrewe op die grond, maar hy kon nie sy springers in die lynstane vind nie.
Geen span kan op dié vlak bekostig om vier, vyf ingooie verlore te laat gaan nie.
"Dit is 'n groot skuif van flank na haker vir Dylan in Superrugby.
"Daarmee saam sal tandekry-probleme kom. Hy het baie duikslae gemaak en drie keer besit omgekeer (by die afbreekpunte) in die eerste helfte.
"Dylan het baie talent en hy sal 'n beter speler wees ná vanaand."
Everitt sê die Bulle het ook hul skoppe goed hanteer en dit het later druk op die Haaie se verdediging geplaas.
"Ons het eintlik goed verdedig aan die begin, maar ons het die Bulle toegelaat om ons te laat omdraai omdat ons skopwerk nie akkuraat was nie.
"Dit is nie dat ons vir die Bulle teruggestaan het of te veel respek betoon het nie.
"Hulle het 'n formidabele pak en 'n goeie plaasvervangersbank, wat die wedstryd op sy kop gekeer het.
"Ons was eenvoudig nie akkuraat genoeg met die plan wat ons gehad het nie."
Die Haaie het 'n moeilike afspraak met die Pumas in die Laeveld Saterdag, nadat die Stormers Vrydagaand baie gelukkig was om nie as die verloorder in die Mbombela-stadion van die veld te stap nie.
. Drieë: Stedman Gans (2), Marco van Staden (2), Marco Jansen van Vuren, Embrose Papier. Strafdoel: Morné Steyn. Doelskoppe: Steyn (4).